Missie Japan » Blog Archive » Nuusflits 8 Januarie 2009
Nuusflits 8 Januarie 2009
In hierdie eerste paar dae van die nuwe jaar is ons as gesin besig om ons wortels hier op Aliwal-Noord uit te trek. Ons is dankbaar vir ‘n goeie rus-en kuiertyd by familie wat ons help voorberei het vir die groot skuif (stuk-stuk) na Japan. Saam met hierdie omwenteling is ‘n goeie dosis onsekerheid en opwinding tegelyk aan die uitkring. ‘n Bietjie meer as ‘n jaar gelede het ons vir die eerste keer bewus geraak van hierdie roeping, en nou is ons in die pylvak van die vertrekpad, waar ons pal onderskei wat gepak, verkoop of weg gegee moet word…en natuurlik moet ons ook totsiens sê vir baie kosbare mense rondom ons!
Nuwe nuus uit die Getuieniskantoor
Vir die mees onlangse nuus oor Missie Japan se werksaamhede, lees gerus dr. Gideon van der Watt se amptelike nuusbrief hieronder. Daar is regtig baie groot geleenthede aan die groei vir die werk in Japan! In die brief sal jy ook sien dat, alhoewel ons vertrek om die draai is (8 April), daar nog baie (veral finansiële) uitdagings vir ons voorlê. Sedert ons eerste begrotings opgestel is verlede jaar Augustus, het die rand bly tuimel, en o.a. dit maak dat ons steeds heeltyd teen skuiwende finansiële doelpale moet werk. Te midde daarvan bly ons ontsettend dankbaar vir die ondersteuning wat ons tot dusver ontvang het, en vertrou ons die res sal ook met tyd – en toewyding van meer medewerkers – uitwerk. Ek lees vanoggend in my stiltyd van die man in Markus 9:24 wat vir Jesus uitgeroep het: “Ek glo…help my in my ongeloof!” In die stilte is dit vandag ook my woorde en gebed oor die pad vorentoe…
Ons voorlopige program vir Februarie
In Februarie maand en die eerste week van Maart val ons fokus op gemeentes in die Vrystaat (en een in die Noord-Kaap). Ons wag nog vir bevestiging van baie gemeentes, maar voorlopig is die volgende NG gemeentes se afsprake vasgeknoop:
1 Feb – Exelsior (net buite Bloemfontein)
8 Feb – Welkom-Suid
9, 10 en 11 Feb – Welkom (Leraarskring); Bultfontein (Ring van Boshof); Hertzogville
15 Feb – Bethlehem-Noord
22 Feb – De Aar
23 -25 Feb – Verskeie besoeke saam met Japannese afvaardiging
26-27 Feb – Missie Japan bestuursvergadering by Menuha saam met Japannese
1 Mrt – Uitstuurdiens vanuit NGK Aliwal-Noord
Lees die 16 Jan uitgawe van Vrouekeur (nou beskikbaar) vir ‘n artikel oor ons pad tot hier
Dankie sê vir die rus- en kuiertyd wat ons in hierdie feestyd kon geniet en dat ons met nuwe energie en goeie gesondheid terug is vir die groot skuiwe van 2009.
Dankie sê vir ‘n huis tot ons beskikking vir die OVS bekendstellingswerk, danksy ‘n goeie vriend.
Dankie sê vir al die werksaamhede van Missie Japan wat deur die toewyding van ‘n handjievol mense op die bestuur uitstekend gegroei het in 2008.
Vra vir geduld, krag en dissipline in die taalstudie wat ons 1 Januarie in alle erns begin het.
Vra dat ons ons diepste verlange na God sal rig in hierdie oorgangstyd.
Mag 2009 vir jou en jou naastes ‘n wonderlike nuwe pad van dieper verlange na God inlei!
Die kontaknommer daar is 051-406 6729 en getuienis@ngkerkovs.co.za
January 8th, 2009 in Nuusflitse	| tags: ongeloof